### МИНИСТЕРСТВО НА ЗЕМЕДЕЛИЕТО, ХРАНИТЕ И ГОРИТЕ

### МИНИСТЕРСТВО НА ОКОЛНАТА СРЕДА И ВОДИТЕ

Проект

### НАРЕДБА № …………………

### от ………………………………. г.

### за условията и минималните изисквания за отглеждане и участие на животни в циркове, вариетета и други увеселителни заведения и необходимите професионални умения на лицата, които се грижат за животните

### Глава първа

### ОБЩИ ПОЛОЖЕНИЯ

**Чл. 1.** (1) С тази наредба се определят минималните изисквания и условията за отглеждане и участие на животни в представления на циркове, вариетета и други увеселителни заведения, както и необходимата квалификация на обслужващите лица.

(2) Наредбата не се прилага за болни и ранени животни, за които ветеринарен лекар е определил други условия на отглеждане.

**Чл. 2.** (1) Собствениците или ползвателите на циркове, вариетета и други увеселителни заведения в Република България, в програмата на които се използват или отглеждат животни регистрират обекта по местодомуване за периода извън гастролите по реда на чл. 137 от Закона за ветеринарномедицинската дейност.

(2) Собствениците или ползвателите на обектите по ал. 1 и обекти, гастролиращи в Република България, спазват изискванията на чл. 24 от Закона за защита на животните и използват бозайници, само от породи, линии и хибриди съгласно чл. 27 от Закона за защита на животните, които са международно признати.

### Глава втора

ОБЩИ ИЗИСКВАНИЯ ЗА ОТГЛЕЖДАНЕТО НА ЖИВОТНИТЕ

Раздел I

**Минимални изисквания**

**Чл. 3.** (1) Лицата по чл. 2, ал. 1 са длъжни да:

1. осигуряват ветеринарномедицинско обслужване на животните, които отглеждат;
2. спазват изискванията за хуманно отношение към животните;
3. спазват ветеринарномедицинските изисквания за отглеждане, придвижване и транспортиране на животните;
4. удовлетворяват техните биологични потребности и да полагат грижи за запазването и при необходимост размножаването им;
5. осигуряват свободно движение между вътрешните и външните съоръжения, както и движение, съобразено с вида им, включително и възможности за катерене, лягане, чесане, търкане, усамотяване, криене и други;
6. осигуряват свободен достъп до вода и храна, съобразено с вида и физиологичното състояние на животните;
7. осигуряват нормално анатомично и физиологично развитие и да спомагат за поддържане на тяхната репродуктивна способност;
8. настаняват животните съобразно вида и поведението им;
9. осигуряват всички необходими условия за отглеждане при придобиване на ново животно;
10. не допускат причиняване на болка и/или страдания на животните;
11. не използват в представления животни, които показват трайни признаци на страдание и животни, които не могат да се приспособят, да бъдат използвани в представления;
12. осигуряват безопасно разстояние от външни дразнители;
13. осигуряват зона, в която животното може да се скрие от публика, когато не е на представление;
14. не провокират поведенчески смущения и заболявания, обусловени от отглеждането;
15. предотвратяват бягството на животни, като изготвят правила за реакция при бягство на животни;
16. изолират достъпа на външни лица и животни;
17. предотвратяват всяка възможност за самонараняване на животните;
18. не допускат контакт на животните с електрическата инсталация на съоръженията.

(2) Лицата по чл. 2, ал. 1 осигуряват:

1. помещение/я или съоръжения за съхранение и приготвяне на храната;

2. помещение/я или съоръжения за почистване и дезинфекция на клетките и оборудването на животните и за миене и почистване на самите животни;

3. възможности за поддържане на съответните физиологични потребности, в случай на спиране на електрическото захранване или водоподаването и План за действие в извънредни ситуации;

4. извършването на дезинфекция, дезинсекция и дератизация на обекта по местодомуване на животните, на транспортните клетки и съоръженията за настаняване на животните по време на гастрол съгласно изискванията на Наредба № 1 от 2018 г. за условията и реда за извършване на дезинфекции, дезинсекции и дератизации (обн., ДВ, бр. 7 от 2018 г.).

**Чл. 4.** (1) Собствениците на животните са длъжни да:

1. осигурят уникална идентификация на животните, които отглеждат;

2. поддържат база данни за животните, включваща:

а) брой на различните видове животни и идентификацията по т. 1 на всеки екземпляр;

б) произход на екземплярите и начин на придобиване;

в) дата на придобиване, раждане или излюпване, смърт, размяна и бягство на животните;

г) причините за всеки смъртен случай на животни;

3. спазват изискванията на Регламент (ЕО) № 338/97 на Съвета от 9 декември 1996 година относно защитата на видовете от дивата флора и фауна чрез регулиране на търговията с тях (Регламент (ЕО) № 338/97) за видовете, които попадат в приложенията на регламента, както и изискванията на Глава четвърта, Раздел IV от Закона за биологичното разнообразие;

4. изграждат съоръжения за настаняване на животните и да предприемат мерки за предотвратяване навлизането на вредители и хищници при животните;

5. разполагат с възможности за отделяне на животни, включително и за преглед или лечение;

6. не използват животински видове, включени в чл. 4 на Регламент (ЕС) № 1143/2014 на Европейския парламент и на Съвета от 22 октомври 2014 година относно предотвратяването и управлението на въвеждането и разпространението на инвазивни чужди видове (OВ L 317, 4.11.2014 г.);

7. водят досие за всяко животно.

(2) В представления на циркове, вариетета и други увеселителни заведения се допускат само идентифицирани животни, съгласно ал. 1, т. 1.

Раздел II

**Изисквания към храната и водата на животните, задължения на обслужващия персонал и ветеринарномедицинско обслужване**

**Чл. 5.** (1) Собствениците или ползвателите на циркове, вариетета и други увеселителни заведения и собствениците на животни осигуряват на животните храна и вода във форма и качество, отговарящи на изискванията на всеки конкретен биологичен вид, порода, възраст, големина и състояние, и в достатъчно количество и честота на хранене, за посрещане на физиологичните нужди на животното, поддържане на доброто му здраве и предотвратяване развитието на метаболитни и хранителни нарушения.

(2) Качеството и количеството на храната на животните и организирането на процеса на хранене се определят съгласно писмени указания, изготвени от лица с необходимата професионална квалификация в областта на зоологията, ветеринарната медицина или зооинженерството.

(3) Храненето на животните от посетители се извършва само в присъствието и под надзора на съответния служител в обекта.

**Чл. 6.** (1) Отглеждането на животни и участието им в представления и репетиции се извършват при спазване изискванията на чл. 7 от Закона за защита на животните.

(2) Лицата, които се грижат за животните преминават курс по хуманно отношение към животните.

(3) В цирковете, вариететата и другите увеселителни заведения се осигуряват необходимия брой лица по ал. 2 в зависимост от броя, възрастта и категорията на животните.

**Чл. 7.** (1) Лицата по чл. 5, ал. 1 са длъжни да осигурят:

1. участия в представление и репетиция само на здрави животни;

2. необходимото лечение при възникнал здравословен проблем на всяко животно;

3. изпълнение на мероприятията, предвидени в програмата за профилактика, надзор, контрол и ликвидиране на болестите по животните и зоонозите;

4. поддържане на дневник за проведените лечебно-профилактични мероприятия;

5. условия за изолация при преглед, третиране, възстановяване и карантина, когато се изисква;

6. предпазване от проникване на вредители, безстопанствени кучета, котки и други в огражденията за животните.

**Чл. 8.** (1) Лицата, които се грижат за ежедневното хранене и поене на животните, следят за здравословното им състояние, като при неговото влошаване незабавно уведомяват ветеринарния лекар и собственика на животните.

(2) Собствениците на животни са длъжни да осигурят незабавно ветеринарномедицинска помощ на животните, които показват отклонения от нормалното поведение и признаци за нарушено здравословно състояние.

(3) Лицата по чл. 2, ал. 1 сключват договор с регистриран ветеринарен лекар, който извършва профилактика, лечение и диагностика на болестите по животните, съгласно чл. 137а от Закона за ветеринарномедицинската дейност.

Раздел III

**Транспортиране на животни**

**Чл. 9.** Транспортирането на животни се извършва при условия, гарантиращи здравето, физиологичните и поведенческите им нужди, в специално оборудвани за целта, одобрени транспортни средства, съгласно изискванията на чл. 161 - 163 от Закона за ветеринарномедицинската дейност, чл. 32 от Закона за защита на животните, Регламент (ЕО) № 1/2005 на Съвета от 22 декември 2004 година относно защитата на животните по време на транспортиране и свързаните с това операции и за изменение на Директиви 64/432/ЕИО и 93/119/ЕО и Регламент (ЕО) № 1255/97 и Регламент (EО) № 1739/2005 на Комисията от 21 октомври 2005 година относно определянето на ветеринарномедицинските изисквания за движението на циркови животни между държавите-членки.

**Чл. 10.** (1) Отделението за животните в транспортното средство отговаря на следните изисквания:

1. площта е съобразена с размера на животното, за да стои свободно изправено и да може да лежи в естествена поза;

2. няма остри ръбове;

3. гарантира безопасен транспорт на животните;

4. техническото оборудване не позволява на животното да избяга и да се подава извън рамките на транспортното средство глава или крайник;

5. подът е съобразен с тежестта на животните, които се транспортират и не позволява подхлъзване, падане и нараняване;

6. осигурява защита от атмосферните условия, с достатъчна вентилация на транспортните средства;

7. конструкцията и материалите, от които е изградено позволяват ефективно почистване и дезинфекция.

(2) В случаите, в които транспортното средство е собственост на цирка, вариетето или друго увеселително заведение, върху външната му страна трябва да има надпис „живи животни“ и да е изписано наименованието на обекта.

**Чл. 11.** Не се допуска:

1. транспортирането на животни при условия, причиняващи им болка, наранявания, страдания или стрес;

2. по време на товарене, разтоварване и придвижване:

а) животните да бъдат удряни, блъскани и ритани;

б) притискане на чувствителни части на тялото на животните;

в) мачкане, усукване или чупене на опашките на животните;

г) животните да се преместват с механични устройства, да се повдигат или влачат за главата, рогата, ушите, краката, опашката или космената покривка и да се хвърлят от височина;

д) използването на електрически остен или палка или технически уреди, помощни средства или приспособления, които целят да се повлияе върху поведението на животно, като му се причинява силен страх и болка.

Раздел IV

**Минимални изисквания за вътрешните и външни съоръжения на обектите по местодомуване, транспортните клетки и съоръженията за настаняване на животните по време на гастрол**

**Чл. 12.** (1) В животновъдните обекти по местодомуване на всички животни се осигурява вътрешно и външно съоръжение според вида им.

(2) Всяко вътрешно съоръжение като помещение, клетка, бокс, волиера и други трябва да осигурява на всички отглеждани животни:

1. достатъчно пространство едновременно да могат да лягат, почиват, стават, да пият, да се хранят, да се чистят, да отделят изпражнения и да уринират, да се протягат, обръщат и изправят;

2. просторност и проветривост;

3. подходящ микроклимат според вида или породата на животното, като повишаване или понижаване на стойностите се допуска при нужда само с предписание на ветеринарен лекар;

4. достатъчна възможност за отстъпателно движение на животното в зависимост от неговия вид;

5. възможности за катерене, чесане, търкане и други подходящи за животното, които препятстват поява на стереотипно поведение;

6. възможности за отделяне на животните при нужда.

(3) Всяко външно съоръжение се конструира по начин, ограничаващ и възпрепятстващ бягството на животни и осигуряващ:

1. пространство според изискванията на биологията и етологията на вида;

2. защита от лоши атмосферни условия и прекомерна слънчева светлина;

3. възможности за отстъпателно движение, усамотяване, а при групово отглеждане и за оттегляне;

4. възможности за катерене, лягане, чесане и търкане;

5. земна повърхност, чиято особеност да съответства на нуждите на съответния вид животни.

(4) Вътрешните и външни съоръжения, както и намиращите се вътре уреди, се почистват и проверяват за изправността им и за безопасността им по отношение на животните и персонала най-малко един път дневно; при установяване на несъответствия незабавно се отстраняват.

(5) В случай на невъзможност за незабавно отстраняване на несъответствията по ал. 4, до отстраняването им се вземат подходящи мерки за защитата здравето и благосъстоянието на животните.

(6) Осветлението на вътрешните и външните съоръжения отговаря на нуждите на съответния животински вид и:

1. позволява рутинен здравен и хигиенен контрол, както и ефикасно почистване на съоръженията;

2. спектърът на изкуственото осветлението отговаря в максимална степен на този на слънчевата светлина;

3. не заслепява животните и не ги смущава;

4. е съобразено с естествения дневен /нощен ритъм.

(7) В зависимост от отглеждания вид и порода животни, с изключение на северни, полярни и високопланински породи, се поддържа температура съгласно приложения № 1, 2 и 3 от Наредба № 6 от 2003 г. за минималните изисквания и условия за отглеждане на животни в зоологически градини и центрове за отглеждане и размножаване на защитени видове животни (обн., ДВ, бр. 105 от 2003 г.) (Наредба № 6 от 2003 г.).

(8) Подовото покритие на вътрешните и външните съоръжения е съобразено с вида на отглежданите животни.

**Чл. 13.** (1) За изправността на уредите и оборудването, осигуряващи необходимите температура, влага и осветление във вътрешните помещения за отглеждане на животните, се извършва контрол най-малко два пъти в денонощието.

(2) При установена неизправност на уредите и оборудването по ал. 1 се уведомяват лицата по чл. 5, ал. 1 и се вземат незабавно мерки за отстраняването на повредите, като при необходимост животните се извеждат от помещенията.

(3) Отклоненията от показателите на уредите и оборудването, както и повредите се записват в дневник от обслужващия персонал.

**Чл. 14.** (1) Настаняването на животните по време на транспортиране и гастрол се осъществява:

1. по време на транспортиране в транспортни ремаркета, фургони, боксове, клетки;

2. на мястото на гастрола в:

а) по-малки пространства или затворени помещения; или

б) по-големи оградени пространства или зони за упражнения, които могат да включват и помещението.

(2) Мястото за настаняване осигурява възможно най-голяма зона за упражнения и разходки, достъпни за животните.

(3) Проектирането и изграждането на съоръженията за държане и транспортиране на животните се съобразява със специфичните нужди и изисквания за отглеждане на всяко животно.

(4) Съоръженията за настаняване, включително съединителните елементи между тях и арената:

1. се поддържат в добро състояние, като се отстраняват острите ръбове и разкъсвания на тел, за да се сведе до минимум риска от нараняване на животните;

2. са достатъчно добре вентилирани, за да се осигури свеж въздух и да се разсейват прекомерната топлина и миризми.

(5) На животните се осигурява:

1. топлина, както и защита от неблагоприятни метеорологични условия, в зависимост от изискванията на вида;

2. достъп до сянка по време на горещите периоди на денонощието, както и наличие на други методи за охлаждане като маркуч с вода.

**Чл. 15.** (1) В случаите, в които животни се настаняват в затворени клетки се спазват следните изисквания:

1. повърхността на пода е покрита с подходящ материал, който изолира срещу топлина и студ;

2. подовите повърхности са грапави или профилирани по друг начин, така че да не стават хлъзгави и да не представляват риск от нараняване на животните;

3. в случаите, при които се използва постеля, трябва да е почистена и суха;

4. замърсената постеля, разсипаната храна или вода се почистват ежедневно;

5. всички предмети, които могат да бъдат опасни за животното се отстраняват;

6. не се допуска използването на токсични за животните бои и материали;

7. има осигурени съоръжения, които да позволяват изолиране на отделни животни, за да се даде възможност за ветеринарен преглед и лечение и безопасно възстановяване;

8. дренажните системи имат възможност за изхвърляне на целия поток от отпадните води от мястото за настаняване.

(2) По време на гастрол на цирк, вариете или друго увеселително заведение се осигуряват съоръжения за упражнения на животните, като не се държат в транспортните съоръжения повече от два дни без упражнения.

(3) В случаите, в които транспортните съоръжения се използват за излагане на животното, трябва да съдържат платформи, които са повдигнати от нивото на пода и които се поддържат сухи, и се осигурява на животното площ, на която може да се оттегли, когато се чисти пода до неговото изсъхване.

**Чл. 16.** Местата за настаняване на специфичните групи животни отговарят на минимални изисквания съгласно приложение № 1.

Раздел V

**Отглеждане на групи и социална структура**

**Чл. 17.** При отглеждането на животни в групи:

1. се избягват силната доминация на отделни животни, както и непрекъсната непоносимост между членовете на групата;

2. се осигуряват свободни резервни клетки за отвеждане на животни при възникнала непоносимост между тях;

3. не се настаняват в едно помещение животни от видове, които са несъвместими, животни от различни възрастови групи и пол, когато това ще доведе до агресия и нетърпимост помежду им;

4. не се отглеждат животни, реагиращи агресивно едно на друго в съседни съоръжения.

**Чл. 18.** (1) Животни от един вид се отглеждат на групи, семейства или двойки.

(2) Животни, които не живеят на групи, семейства или двойки в естествената си среда, се отглеждат самостоятелно.

(3) Допуска се отглеждане заедно на животни от различни видове при съвместимост и търпимост помежду им.

(4) През размножителния период се осигуряват гнезда и леговища за всяко животно с цел да се избегне агресия, сбивания и наранявания между животните.

(5) Потомствата на птиците и бозайниците се отглеждат заедно с майката или родителя/ите им докато имат нужда от грижи, за да станат самостоятелни, а при бозайниците - докато малките имат нужда от мляко.

#### 

### Глава трета

СПЕЦИФИЧНИ ИЗИСКВАНИЯ ЗА ОТГЛЕЖДАНЕ НА ЖИВОТНИ В ОБЕКТИТЕ ПО МЕСТОДОМУВАНЕ

#### 

#### Раздел I

#### Отглеждане на питомни хищници от семейство порови

**Чл. 19.** Оборудването на клетката и волиерата за отглеждане на опитомени индивиди от сем. Порови, в зависимост от вида им включва:

1. ограждения, изградени върху фундамент, който не позволява прокопаването на дупки в него;

2. при добре катерещи се видове - затворена отвсякъде клетка с ограда;

3. метална мрежа;

4. естествена почва или подобен по вид материал;

5. пясъчна площадка за тоалет;

6. боксове, помещения, леговища и гнезда за спане и раждане, близки до естествените условия за живот на дивия вид;

7. структуриране на оградения участък с катерушки, въртележки, стволове от дървета, корени, бали сено или слама, защитени от слънце и дъжд, камъни, скали, възможности за усамотяване и прикритие;

8. подходяща растителност за съответния вид хищник;

9. басейни, позволяващи свободното къпане на животните;

10. рохкава почва при копаещите и риещи хищници, чиято дебелина на слоя се определя от биологията и поведението на вида, като не се засипва с пясък или чакъл.

**Чл. 20.** Минималните изисквания към откритите и закритите участъци, в които са настанени питомните хищници са съгласно приложение № 2.

Раздел II

**Отглеждане на питомни кучета и котки**

**Чл. 21.** (1) Помещенията, боксовете, клетките и загражденията, в които са настанени питомни кучета и котки, имат достатъчна площ, така че всяко животно да може да стои напълно изправено, да се храни, пои и спи, да се протяга и ляга с напълно протегнати лапи, да се обръща без затруднения, като всички животни да могат да легнат едновременно.

(2) Клетките редовно се почистват и дезинфекцират с широкоспектърен дезинфектант.

**Чл. 22.** (1) Минималните размери на помещенията, боксовете, клетките и загражденията, в които са настанени кучетата според големината им отговарят на изискванията на приложение № 3.

(2) Двойка котки се отглеждат на площ съгласно изискванията на чл. 34, ал. 1, т. 2 от Закона за защита на животните.

(3) Подовата повърхност се покрива с подходяща лесно сменяема и абсорбираща постеля, която осигурява удобство на кучетата и котките.

(4) В клетките на кучетата и котките се осигуряват приспособления за игра.

(5) На кучетата и котките се осигуряват боксове, изкуствени пещери и къщички за спане и раждане, както и места за усамотяване и прикритие, защитени от слънце и дъжд, като за котките има и приспособления за катерене.

**Чл. 23.** Питомните котки и кучета с дълга или гъста козина се разресват с четка и се почистват ежедневно.

**Чл. 24.** На котките и кучетата се осигурява честота на хранене според възрастта, съгласно приложение № 4.

Раздел III

**Отглеждане на питомни копитни бозайници**

**Чл. 25.** При отглеждането на копитни бозайници:

1. обитаемото пространство се огражда с:

а) решетки или стени с височина 1,30 м - за свине, 1,50 м – за лами, алпака и овце, 1,6 м - за коне, магарета и биволи, 1,8 до 2,0 м – за овни и бикове, до 2,5 м - за кози;

б) огради без остри ъгли и без дупки или отвори с размер, позволяващ на животното да заклещи крайник или рог;

2. помещенията са с:

а) твърд под, насипан със слама и сено;

б) дървени скари за лежане за тапирите;

в) топлоизолационно, лесно за измиване подово покритие;

3. съоръженията на открито имат:

а) основна площ от естествена почва или пясък;

б) неукрепени площи, насипани с пясък, предназначени за лежане и търкаляне;

в) достатъчно по големина място с кал за биволите и прасетата, съобразено с броя и големината на животните;

г) сенчести площи за предпазване от силно слънце;

д) осигурена възможност за поддържане на кожата;

4. в пространството за козите се осигуряват конструкции за катерене;

5. се осигуряват възможности за отделяне на екземпляри на откритите площи и вътрешните помещения;

6. подстъпите към съоръженията за къпане и мястото с кал в случаите по т. 3, б. „в“ се снабдяват с рампа или ниски стъпала;

7. обитаемото пространство трябва да е близо до естествените условия на живот.

**Чл. 26.** Минималните изисквания към откритите и закритите участъци, в които са настанени копитните бозайници са съгласно приложение № 2.

Раздел IV

**Отглеждане на питомни зайци и гризачи**

**Чл. 27.** (1) Питомните гризачи и зайци се отглеждат в еднополови или двуполови двойки или в групи.

(2) Събирането на двойка или група се съобразява с поведението на вида, възрастта и пола на животните.

(3) Бременните индивиди и майки с малките се отделят от семействата или групите, в които живеят, в случай на непосредствена заплаха за живота им.

(4) Гризачи от вида златни хамстери се държат отделени от момента, в който започнат да проявяват агресия един към друг или най-късно от осем седмична възраст.

**Чл. 28.** (1) На гризачите и зайците се осигуряват достатъчно гнезда, за да се избегне агресия и конкуренция, водеща до нараняване на животните.

(2) Гнездата по ал. 1 съдържат чист и сух гнездови материал в зависимост от конкретния вид.

(3) За поддържане на зъбите на гризачи и зайци, се осигурява постоянно хранителен материал за гризане.

(4) Гризачи с дълга или гъста козина се разресват и почистват с четка.

**Чл. 29.** В зависимост от вида на гризачите и зайците се осигурява подходяща среда, в която могат да се занимават с игри чрез:

1. принадлежности и възможности да се подслоняват и крият;

2. система от тунели, пещери и кътове, направена от тръби и други подобни или подов материал, в който могат да копаят тунели;

3. система от катерушки, клони, полици, колела и люлки на различна височина;

4. места за наблюдение, подслоняване, криене, усамотяване и почивка.

**Чл. 30.** (1) На гризачите и зайците се осигуряват басейни за къпане и пясъчни площадки за тоалет с размери, съответстващи на изискванията за вида и породата.

(2) На копаещите и риещи гризачи се осигурява рохкава почва, с дебелина на слоя в зависимост от биологията и поведението на вида, която не се засипва с пясък или чакъл.

**Чл. 31.** (1) На гризачите и зайците се осигурява температура съгласно приложение № 1 от Наредба № 6 от 2003 г. и в съответствие с нуждите на вида.

(2) Не се допуска гризачите да се държат на пряка слънчева светлина и течения.

**Чл. 32.** (1) Храна, витамини и добавки се осигуряват в зависимост от вида на гризачите и зайците.

(2) Преминаването от един вид храна в друг се извършва постепенно.

**Чл. 33.** Минималните изисквания за обитаемо пространство при отглеждане на гризачите и зайците са съгласно приложение № 5.

Раздел V

**Отглеждане на птици и влечуги**

**Чл. 34.** При отглеждане за участие в циркове, вариетета и други увеселителни заведения на:

1. птици се спазват изискванията на глава трета от Наредба № 6 от 2003 г.;

2. влечуги се спазват изискванията на глава четвърта от Наредба № 6 от 2003 г.

**Чл. 35.** (1) На влечугите от видове, които в естествени условия спят зимен сън (хибернация), се осигуряват условия за това на равни годишни интервали по начин, отговарящ на естествения им начин на живот в природата.

(2) Преди зимния сън животните се подготвят чрез постепенно намаляване на температурата на заобикалящата ги среда и намаляване на дажбите от храна и вода.

**Чл. 36.** (1) Вратите, капаците и плъзгащите се стъклени панели на терариуми, предназначени за змии и гущери се затварят плътно и се заключват.

(2) Във вътрешността на терариума, по стените, покрива и покритието на вентилационната система не се допуска наличието на остри ръбове или груби повърхности, на които влечугите могат да наранят носа или краката си при опит да излязат навън.

**Чл. 37.** (1) Терариум, в който се отглеждат отровни змии или гущери се оборудва със:

1. специална ключалка за заключване;

2. табела с точното наименование на вида;

3. табела с предупредителен надпис, че в терариума има отровна змия или гущер.

(2) Тераририумът по ал. 1 се обезопасява срещу бягство на животните, като вратите и прозорците се държат заключени и на вентилационните и всички подобни отвори се поставя мрежа или друго приспособление.

**Чл. 38.** На видовете, които в природата се заравят в дупки, се осигурява свободен подов материал от торф, настъргана кора от дърво, почва, пясък или други подобни, в които да се заравят, а за тези, които живеят в пясък в природата, се осигурява пясък за подово покритие, достатъчен за свободно движение в него, покривайки цялото тяло.

**Чл. 39.** (1) На влечугите се осигуряват места за криене в клетката.

(2) В случаите, в които животното има маскираща окраска, се осигуряват предмети с подобен десен. Местата за криене и камуфлажните предмети се поставят по начин, съобразен с начина на живот на животното.

(3) При отглеждане заедно на няколко животни се осигурява място за криене и камуфлажни предмети за всяко едно от тях.

**Чл. 40.** (1) На видовете влечуги, които в природата живеят в близост до водни пространства, се осигурява вода за къпане в такъв обем, че да могат да потопят цялото си тяло.

(2) Пространствата с вода за къпане за змии се предвиждат с дълбочина, така че змията да може да лежи на дъното с тяло под водата и глава на повърхността.

(3)При отглеждане заедно на няколко животни се предвижда достатъчно пространство във водата за всяко едно от тях.

(4) На крокодилите, гущерите и костенурките, които се нуждаят от водно пространство, се осигурява плавен преход от сушата към водата, така че да влизат и излизат лесно.

(5) На дървесните видове змии се осигуряват клони и други подобни, за да се придвижват и почиват над земята с опора за телата им на няколко места.

(6) Терариумът на влечугите по ал. 1, в зависимост от средата на естественото им разпространение, се осигурява с:

1. клони, листна растителност, полици и груби вертикални повърхности за катерене, за придвижване и почиване над земята на животните;

2. хоризонтално място за почивка, така че животното да е в естествена позиция с опора за цялото тяло;

3. достатъчно места за всяко едно животно, когато няколко животни са държани заедно, така че да се предотврати агресия или конкуренция между тях.

**Чл. 41.** (1) В терариума се осигурява микроклимат с условия, подобни на тези в естествените местообитания на съответния вид, и се обособяват зони с различна температура, така че животните да могат да избират и да прекарват времето си в различните зони, за да поддържат оптимално телесната си температура.

(2) Изискванията на ал. 1 не се прилагат за влечуги, които се отглеждат при постоянна температура, която е еднаква с оптималната им телесна температура.

(3) Източникът на топлина трябва да я излъчва по начин, който е подходящ за начина на живот на съответния вид и който влечугите могат да използват оптимално на мястото, където прекарват времето си.

(4) При едновременно отглеждане на влечуги се осигурява възможност да се използват отоплените места по едно и също време от всички животни.

(5)В терариуми, в които са настанени активни през деня видове, които в дивата природа използват пряка слънчева светлина, най-отоплените места се излагат на силна светлина, за да може животните да поемат топлината.

(6) Температурата в отопленото място не надвишава +50 °C.

(7) Лампи, отоплителни елементи и други източници на топлина с температура на повърхността над +50 °C трябва да бъдат снабдени с предпазни решетки или да бъдат поставени така, че животните да не могат да влязат в пряк контакт с тях.

**Чл. 42.** (1) На влечугите се осигурява храна, подходяща за вида и в количество и интервали, които водят до поддържане на нормално телесно тегло.

(2) Едновременно хранене на крокодили, змии или гущери се извършва в присъствието на гледач, който следи животните да не си причиняват вреда.

(3) На змии или гущери от видове, които пият вода от капки по предмети или от техните тела се осигурява достъп до капеща вода или ежедневно се пръскат с вода.

Раздел VI

**Отглеждане на китоподобни**

**Чл. 43.** (1) В делфинариуми се отглеждат Китоподобни (*Cetacea*), семейство Делфинови (*Delphinidae*), род Афали (*Tursiops*), вид Афала (*T. truncatus*) и род Обикновени делфини (*Delphinus*), вид Обикновен делфин (*D. delphis*).

(2) Собствениците или ползвателите на делфинариуми осигуряват за животните по ал. 1 условия за живот, които:

1. удовлетворяват техните биологични потребности;

2. осигуряват достатъчно пространство за свободно движение и нормално двигателно поведение, съобразено с вида, размера и броя на животните, достъп до вода и храна, които допринасят за удължаването на живота на животните;

3. осигуряват нормално анатомично и физиологично развитие;

4. осигуряват подслоняване на животните съобразено с вида и поведението им;

5. предотвратяват възможността на животните да им бъдат причинени болка или страдания, както и настъпване на аномалии в поведението им;

6. осигуряват безопасно разстояние от външни субекти с цел защита от наранявания и злополуки;

7. спомагат за поддържане на нормално физиологично състояние на животните;

8. позволяват максимално удовлетворяване на етологичните нужди на животните, като им предоставят необходимата социална среда и достатъчно лично пространство за всеки индивид.

(3) Лицата по ал. 2 са длъжни да осигурят на китоподобните:

1. снабдяване с храна във форма и качество, отговарящо на нуждите на биологичния вид;

2. ежедневно осигуряване на прясна храна и вода при съблюдаване на съответните хигиенни изисквания;

3. ежедневен контрол на условията на хранене и отглеждане;

4. ежедневен контрол на уредите и системите, осигуряващи необходимите температура, влага и осветление и др.;

5. поддържане високо ниво на превантивни и лечебни ветеринарни грижи за здравното състояние на животните с цел предотвратяване на заболявания, дисстрес и нараняване.

(4) Собствениците на китоподобни:

1. притежават всички необходими сертификати или разрешителни съгласно Регламент (ЕО) № 338/97, Конвенцията по международната търговия със застрашени видове от дивата фауна и флора (CITES) и Глава четвърта от Закона за биологичното разнообразие.

2. регистрират животните съгласно чл. 22, ал. 1 от Закона за защита на животните.

**Чл. 44.** Дейността в делфинариума се извършва съгласно изготвени от собственика или ползвателя на обекта:

1. подробен правилник за работа, който обхваща цялостната дейност на обекта, с включени мерки за предотвратяване на стреса при китоподобните;

2. план за биосигурност на обекта.

**Чл. 45.** Закритите съоръжения и басейни в делфинариума отговарят на следните изисквания:

1. изградени са по начин, който осигурява отглеждането на животните в условия, които са съвместими с техните физиологични потребности;

2. всички ъгли на басейните са обли, а повърхността гладка;

3. басейните не трябва да съдържат остри ръбове или остри предмети, с които животните могат да се наранят;

4. стените на басейните се обработват с подходящо покритие, съвместимо със съдържанието на водата и непозволяващо задържането на водорасли;

5. въздухът и водата в помещенията с вътрешни басейни са с подходяща температура, като не се допуска рязка промяна в температурата;

6. вътрешните басейни разполагат с вентилация, която осигурява чист въздух и не допуска хлорирани изпарения, други газове или силни миризми;

7. минималната височина на помещението с басейна трябва да е 5 м. над нивото на водата;

8. светлините се състоят от спектър, възможно най-близък до слънчевата светлина; светлините трябва да позволяват без затруднения протичането на рутинните здравни прегледи и почистването на инсталациите;

9. има осигурена възможност за отделяне на животните от публиката, чрез използване на достатъчен брой обслужващ персонал, или има изградена физическа защита, като прегради, стени, стъклени стени, които се поставят на подходящи разстояния;

10. има осигурен контрол на шума като при:

а) системите за филтрация се използват най-тихите налични системи;

б) околната среда нивото на шума (включително музиката) се поддържа възможно най-ниско в честотния обхват между 0 и 60 kHz (нормално максимално ниво на околно звуково налягане 100 dB re 1 μPa);

в) работата по поддръжка и ремонтна дейност не трябва животните да се излагат на прекомерен шум, както и да не се допуска чужди тела и материали да влизат в басейна или да замърсяват въздуха;

11. басейните са проектирани така, че да намалят риска отделните китоподобни да бъдат прекомерно доминирани от други животни в басейните и да се избегне рискът от постоянен конфликт между членовете на групата или между различни видове в смесени групи, които живеят заедно в един басейн;

12. има осигурено обогатяване на средата, което насърчава естественото поведение на животните като:

а) тръби за хранене на животните под водата;

б) разнообразно (непредвидимо) време на хранене;

в) риби в ледени блокчета;

г) уреди за имитиране на балончета или вълни;

д) достъп до други части на басейна;

е) камъни, субстрат от камъни и первази/преграждания, наподобяващи скали или рифове;

13. оборудвани са с устройство за работа с животни.

**Чл. 46.** (1) Делфинариумите разполагат с басейни с:

1. минимални площ от 550 м² и обем от 2000 м³ при отглеждане на един до шест броя екземпляри;

2. допълнително минимални площ от 75 м² и обем от 300 м³ за всеки следващ екземпляр;

3. минимална дълбочина от 3,5 м за поне половината от площта на басейна.

(2) За новоизграждащите делфинариуми се осигуряват най-малко три басейна с размери съгласно приложение № 6.

(3) На животните се осигурява достъп до най-големия басейн в продължение най-малко на 8 часа от деня.

**Чл. 47.** (1) Водата, която се използва за басейните отговаря на изискванията на приложение № 7 и е защитена от отпадни и отточни води.

(2) В случаите, в които водата е химически обработена, използваните продукти не трябва да причиняват вреда на животните.

(3) От водата на басейните ежедневно се вземат и изследват водни проби за:

1. концентрация на общи соли;

2. Cu общо (ако е приложимо);

3. рН;

4. химично потребление на кислород (ХПК);

5. амоняк;

6. азот;

7. суспендирани твърди вещества.

(4) При използване на естествена морска вода без добавени химически вещества през определен период от време, в зависимост от отглеждания брой животни и големината на басейните, водата се изследва за:

1. суспендираните твърди вещества;

2. ХПК;

3. азот;

4. амоняк;

5. колиформни бактерии.

(5) За взетите проби по ал. 3 и 4 се води дневник.

(6) При използване на морска вода се разработват и прилагат аварийни процедури за справяне с внезапно замърсяване на водата и отровни цъфтежи на водорасли.

(7) Качествата на водата се запазват чрез системи за филтриране, добавяне на химически вещества и контрол на дебитите в зададените стойности.

(8) Басейните се източват със системи за контрол на потока, индивидуално и независимо от дренажните устройства на повърхностите, които ги заобикалят.

(9) Подмяната на водата се извършва със скорост, която позволява поддържането на качеството на водата, като отпадъчните води се заустват в:

1. река;

2. канализационна система; или

3. морето.

(10) Пълната филтрация на водата се извършва за не повече от 4 часа.

**Чл. 48.** (1) Съоръженията, които използват местни природни условия за задържане на китоподобни не трябва да имат грапава застроена повърхност и в тези зони да няма заустване на колектор за отпадъчни води.

(2) В случаите по ал. 1 водата се изследва за:

1. pH;

2. възможни химически добавки и колиформни бактерии.

(3) Повърхностите, дълбочините и обновяването на водите отговарят на нуждите на китоподобните.

(4) Наличната вода и електрическата енергия в инсталациите е надеждна и достатъчна за задоволяване нуждите на китоподобните във всеки един случай.

(5) Общите показатели на водата при отглеждане на китоподобни са съгласно приложение № 8.

(6) Не се допуска директно поставяне на китоподобни в открити инсталации, ако условията на топлинните колебания на въздуха и водата могат да представляват източник на здравословни проблеми за животните.

(7) С цел избягване на неблагоприятни условия и топлинни колебания по ал. 6 се предвиждат сенчести участъци или вътрешни и/или преходни съоръжения.

**Чл. 49.** (1) Всяко китоподобно е трайно маркирано чрез микрочип и/или идентифицирано съгласно изискванията на Наредба № 3 от 2008 г. за маркирането и етикетирането на екземпляри от видовете съгласно Регламент 338/97 за опазване на видовете от дива фауна и флора чрез регулиране на търговията с тях (обн. ДВ, бр. 97 от 2008 г.).

(2) Всеки екземпляр има досие, което съдържа следната информация:

1. дата на раждане;

2. дата на постъпване в обекта;

3. пол, възраст, маркировка;

4. ветеринарномедицински манипулации;

5. заболявания и лечения;

6. ваксини.

(3) Регистрираният ветеринарен лекар по чл. 137а от Закона за ветеринарномедицинската дейност, с който собствениците или ползвателите на делфинариума имат сключен договор:

1. изработва програма за превенция и контрол, съгласувана с Областната дирекция по безопасност на храните (ОДБХ) най-малко на следните заболявания:

а) бактериални;

б) вирусни;

в) микотични;

г)паразитни.

2. веднъж месечно провежда преглед на всеки екземпляр, който включва визуална проверка на животното, преглед на поведението, храненето и медицинското досие на животното;

3. веднъж на шест месеца извършва пълен физически преглед на всеки екземпляр, който включва:

а) идентификацията на екземпляра (име и/или номер, пол и възраст);

б) тегло;

в) дължина на тялото;

г) гръдна обиколка;

д) апетит и поведение;

е) състоянието на тялото, кожата, очите, устата, дихателния отвор, сърдечно-съдовата и дихателната система, гениталиите и изпражненията;

ж) изследване за паразити и цитология чрез фекални тампон проби и натривки от дихателния отвор;

4. веднъж годишно прави изследвания на пълна кръвна картина, биохимия и скорост на утаяване на еритроцитите.

(4) Резултатите от индивидуалните изследвания се съхранят през целия живот на китоподобното.

(5) При всеки случай на смърт се извършва аутопсия от ветеринарния лекар и се изготвя протокол, който се подписва от него и от собственика или ползвателя на делфинариума и се съхранява в продължение на пет години от съставянето му.

(6) Не се допуска извършването на промяна по хирургичен път на кожата, тъканите, зъбите или костната структура на китоподобните, както и упояване с цел животните да бъдат безопасни за извършване на дейностите, освен за целите на медицинско лечение и под контрола на ветеринарния лекар.

**Чл. 50.** (1) Новопридобитите китоподобни се изолират при пристигането си за период най-малко 10 дни, като по преценка на ветеринарен лекар карантината може да бъде удължена.

(2) Бременните женски екземпляри участват в представления след одобрение на ветеринарния лекар, но за не повече от първите девет месеца от бременността.

(3) Малките китоподобни не се разделят от майките си до естественото им отбиване.

(4) В случаите, в които е възможно майката и малкото се настаняват в рамките на социалната група. При необходимост следва да има подходящо място за изолиране на майката и малките.

**Чл. 51.** (1) Храната на китоподобните е:

1. безопасна и с качество, отговарящо на стандартите за консумация от човека;

2. в достатъчно количество и хранителна стойност.

(2) Приготвянето и обработката на храната се извършва по начин, чрез който се избягва бактериално замърсяване.

(3) Замразената храна се съхранява във фризер при или под -18 °C за период не по-дълъг от шест месеца.

(4) Размразените продукти се съхраняват в лед или в хладилник не по-дълго от 24 часа, ако не се използват незабавно.

(5) Размразяването на храната се извършва в отделна стая с ултравиолетови лампи с бактерицидно действие.

(6) Китоподобните се хранят най-малко веднъж на ден, осен ако ветеринарен лекар не е препоръчал друго като:

1. хранителният режим на всеки екземпляр е съобразен с неговите характеристики, възраст, големина, тегло, пол, възможна бременност и др.;

2. храната, когато се дава като награда и/или се дава пред публика трябва да се взема предвид при предоставянето на дажбите.

(7) Лицата, които се грижат за храненето на китоподобните спазват високи хигиенни изисквания при работа с хранителните продукти, използват ръкавици, маски и други защитни средства при необходимост.

**Чл. 52.** (1) Животинските отпадъци като остатъчна храна и изпражнения се почистват ежедневно от басейните.

(2) Стените и дъното на басейните се почистват редовно за поддържане качеството на водата.

(3) Оборудването, използвано при приготвянето и разпространението на храна се почиства след всяка употреба.

(4) Кухнята и зоните, в които се обработва храната се измиват ежедневно, като се третират с почистващи препарати поне веднъж седмично; почистващите препарати се съхраняват извън хранителните помещения.

(5) Подовете и съоръженията за отделяне на животните от публиката се почистват и дезинфекцират след всяко представление.

(6) В делфинариума се прилага програма за борба с насекоми и вредители като използването на продуктите се извършва под контрола на ветеринарен лекар.

(7) В делфинариума се осигуряват баня и дезинфекционни вани за персонала.

**Чл. 53.** (1) Не се допуска транспортиране на болни и бременни китоподобни, както и неотбити малки, освен за оказване на ветеринарномедицинска помощ.

(2) Транспортирането на китоподобните се извършва на носилки със система за пръскане, като отворите на животното се оставят свободни за отделяне.

(3) Времето за транспорт не може да бъде повече от 24 часа.

**Чл. 54.** (1) Обучението на китоподобните се извършва чрез положително въздействие като предоставяне на похвала и възнаграждение и не се допускат лишения, физическо или психическо насилие.

(2) Обучението се провежда само от лице с опит най-малко три години в обучението и отглеждането на морски бозайници.

(3) Собствениците или ползвателите на делфинариуми прилагат подробни планове за обучение на китоподобните, които съдържат обучителната програма, целите и методите, отчитане на поведението, темперамента и състоянието на всяко китоподобно.

(4) При представления на китоподобни не се допуска:

1. включване на насилствени практики и действия, които могат да им навредят или да ги лишат от техните основни нужди;

2. представяне на номера, които рискуват здравето и безопасността на делфините и на хората, и които могат да насърчат посетителите да извършват подобни дейности с диви китоподобни.

(5) При представления с публика се извършва подбор на участниците, който включва:

1. здравословно състояние;

2. хигиена;

3. подходящо облекло;

4. умения за плуване.

(6) Не се допуска хора от публиката в близост до животните (отвъд загражденията) на разстояние, от което могат да докоснат, погалят, хранят или целунат делфините или да хванат гръбните им перки.

### Глава четвърта

ДРЕСУРА, РЕПЕТИЦИИ И УЧАСТИЕ В ПРЕДСТВЛЕНИЯ НА ЖИВОТНИ

**Чл. 55.** (1) Дресурата на животните, които участват в представления на циркове, вариетета и други увеселителни заведения е:

1. подходяща за вида и за отделното животно, както и за неговите физически и умствени способности;

2. съобразена с биологичните и поведенческите особености на животните;

3. съобразена с моментната реакция на животното и състоянието му и не включва прекомерно натоварване.

(2) При всяка дресура от животното се изискват само физически упражнения и движения, които са съобразени с типичното му поведение, както и възрастта, състоянието, пола, готовността и степента на обученост.

(3) За животни, които живеят в общност, дресурата се извършва според йерархическото положение в групата на отделните животни, съобразено с тяхната възраст, пол, големина, физическа сила и други характеристики.

(4) Обучение при дресура и представяне се извършва чрез положително въздействие като предоставяне на похвала, възнаграждение и други.

(5) Обучителните и командните приспособления се подбират и използват по начин, който не причинява болка, нараняване или дистрес на животното, като не се допускат лишения, физическо или психическо насилие.

(6) Не се допускат дресьорски номера, при които се използва открит огън.

**Чл. 56.** (1) В дните, в които се извършват дресура и репетиция, на животните се осигурява свободен достъп до външното съоръжение за отглеждане най-малко 6 часа, а в другите дни най-малко 8 часа.

(2) Всяко животно може да участва в репетиция и представление в рамките на едно денонощие, съгласно физическото си състояние и според плана за тренировки, който се одобрява от ветеринарен лекар и дресьор.

**Чл. 57.** (1) За участие в представление се допускат само дресирани питомни животни.

(2) Достъпът на животни до участие в репетиция или представление може да бъде ограничен:

1. по преценка на ветеринарен лекар;

2. с цел осигуряване на безопасността на животните и хората.

### Глава пета

КОНТРОЛ И КОМПЕТЕНТНИ ОРГАНИ

**Чл. 58.** (1) Ежегодно до 31 януари собствениците или ползвателите на циркове, вариетета и други увеселителни заведения представят в ОДБХ, в която са регистрирани, програма за представленията през текущата година.

(2) При промяна в програмата, в срок до 7 дни от нейното настъпване, лицата по ал. 1 писмено уведомяват ОДБХ.

**Чл. 59.** Лицата по чл. 58, ал. 1 водят информационен дневник съгласно приложение № 9, който придружава животните.

**Чл. 60.** Документите по чл. 58, ал. 1 и чл. 59 се съхраняват за срок от три години и се представят при извършване на проверка от контролните органи.

**Чл. 61.** (1) Контрол за спазване на изискванията на тази наредба се извършва от министъра на земеделието, храните и горите чрез Българската агенция по безопасност на храните и министъра на околната среда и водите чрез Регионалните инспекции по околната среда и водите.

(2) Контролът се извършва чрез проверки, които са:

1. периодични - най-малко веднъж годишно;

2. по постъпили молби, жалби и сигнали за нарушения на правилата за защита на животните, подадени от държавни органи, физически и юридически лица.

(3) Собствениците на циркове, вариетета и други увеселителни заведения са длъжни да оказват съдействие на контролните органи при осъществяване на техните правомощия.

**Чл. 62.** При констатиране на нарушения на изискванията на тази наредба контролните органи:

1. издават предписания за отстраняване на нарушения в определен от тях срок съгласно чл. 72, ал. 1, т. 1 от Закона за защита на животните;

2. спират експлоатацията на обекта за определен от тях срок, в случай че нарушението не е отстранено съгласно чл. 72, ал. 1, т. 2 от Закона за защита на животните;

3. правят предложение до директора на ОДБХ, на чиято територия се намира обекта, за заличаване на регистрацията му съгласно чл. 72, ал. 1, т. 3 от Закона за защита на животните;

4. издават актове в случаите по чл. 62 – 64 и чл. 66 – 68 от Закона за защита на животните.

**ДОПЪЛНИТЕЛНА РАЗПОРЕДБА**

**§ 1.** По смисъла на тази наредба:

1. „Благосъстояние на животните“ е положително психическо и физическо състояние на животните, свързано с осъществяването/задоволяването на физиологичните и поведенческите им потребности.

2. „Бокс“ е ограничено пространство за индивидуално обслужване, отглеждане, развъждане, карантина, изолация и транспортиране на животни.

3. „Вариете” е увеселително заведение с музикално-артистична програма.

4. „Волиера“ е клетка за отглеждане на диви животни в плен, позволяваща свободно движение на животните съобразно естествените им нужди от ходене, тичане и полет.

5. „Дистрес на животното“ е състояние на животното, което възниква в резултат на неспособност или невъзможност за приспособяване към действието на дразнители.

6. „Дресирани питомни животни” са питомни животни, които свободно, без насилие и принуда изпълняват наставленията на човек.

7. „Доминация“ е проява на властващо поведение и превъзходство при животните.

8. „Местодомуване“ е отглеждането или настаняването на животни в обекта, регистриран по реда на чл. 137 от Закона за ветеринарномедицинската дейност.

9. „Обитаемо пространство“ е място за населване и пребиваване на животните.

10. „Опитомени животни” са животни, които са запазили качествата на съответния вид диви животни и свободно без насилие и принуда изпълняват наставленията на човек.

11. „Питомни животни” са животни, целенасочено селектирани за нуждите и потребностите на човек, които са морфологично, биологично, физиологично и етологично отдалечени от дивия вид, от който са произлезли.

12. „Хранителен материал за гризане“ са подходящи предмети с хранителен произход, използвани за гризане и дъвчене, с цел поддържане на зъбите на животните.

**ПРЕХОДНи И ЗАКЛЮЧИТЕЛНи РАЗПОРЕДБи**

**§ 2.** (1) Действащите циркове, вариетета и други увеселителни заведения се привеждат в съответствие с изискванията на тази наредба в срок до 5 години от влизането ѝ в сила.

(2) Действащите делфинариуми се привеждат в съответствие с изискванията на тази наредба в срок до 10 години от влизането ѝ в сила.

**§ 3.** Наредбата се издава на основание чл. 26 от Закона за защита на животните.

|  |  |
| --- | --- |
| **Десислава Танева**  *Министър на земеделието, храните*  *и горите* | **Емил Димитров**  *Министър на околната среда и водите* |

Приложение № 1

към чл. 16

**Минимални изисквания към местата за настаняване на специфичните групи животни**

I. Кучета

Минимални размери на места за настаняване на кучета:

|  |  |  |
| --- | --- | --- |
| Заграждения | Малки/средни кучета до 15 kg | При големи кучета – 15 kg или над 0,5 m при ump |
| Минимално подово пространство за една двойка | 4,5 m2 | 6 m2 |
| Площ за всяко допълнително животно | 2,25 m2 | 3 m2 |
| Минимална ширина | 3 m | 3 m |

а) материалът на заграждението има достатъчна здравина, за да задържа кучето;

б) ако движението на кучето е ограничено чрез прикачане на повода към тел, минималната дължина на телта е 5 метра;

в) в ограждението или мястото на настаняване има достъп до слънчева светлина и е осигурена сянка през дневните часове. Осигуряват се питейна вода и подслон за защита от неблагоприятни климатични условия, за задоволяване на нуждите на всички кучета в заграждението.

II. Копитни животни

Копитните животни се настаняват в ограждение с обикновена или електрическа ограда.

1. Минимални размери на огражденията за копитни животни.

|  |  |  |
| --- | --- | --- |
| Ограждения | Коне/магарета/камили/пони/лама | Овце/кози/говеда/алпака |
| Площ за едно животно | 100 m2 | 50 m2 |
| Площ за допълнително животно | 50 m2 | 25 m2 |
| Минимална ширина | 6 m | 2,5 m |

2. Ограждението има достъп до слънчева светлина и осигурена сянка.

3. Осигурява се питейна вода и защита от неблагоприятни климатични условия.

4. Повърхността на ограждението е почистена, добре дренирана, неабразивна и некамениста.

5. Ограждението е изградено по начин, който ограничава достъпа на животните до вредни храни.

6. Допуска се връзването на копитни животни за кратки периоди от време, в случаи на лоши метеорологични условия, бури или за изолиране на доминантни мъжки животни. Дължината на връзката е най-малко 6 метра за коне, магарета, камили и понита и най-малко 4 метра за овце, кози и говеда.

7. Копитните животни могат да се настаняват в закрити помещения, ако няма открито ограждение. Закритите помещения са с височина най-малко 2,5 метра, с минимална площ от 12 кв. м. за един кон и 9 кв. м. за едно пони. В конюшнята конете и понитата не се връзват и имат осигурен визуален контакт с други от техните вид.

8. Конюшнята е вентилирана, с осигурени подходящи постелки и дренаж, и с осветление възможно най-естествено.

III. Птици

1. След пристигане на обекта на мястото на гастрол, птиците се освобождават възможно най-бързо от транспортните си клетки и се настаняват в техните изложбени клетки.

2. Кацалките се изграждат от материал, който няма абразивна повърхност и не наранява птиците. Осигурява се най-малко една кацалка на птица в клетката с достатъчна височина над пода на клетката, така че всички опашни пера на птицата да не допират пода на клетката, независимо от стойката й.

3. За летящите птици размерите на клетката са достатъчни, когато птицата може да достигне активен полет в клетката, като прави пет удара на крилата по протежение на дължина на клетката.

4. В случаите, в които в клетката се държи повече от една летяща птица, общият обем на клетката се увеличава с 50% от размера на клетката за една птица, за всяка допълнителна.

5. Птици, които имат непоносимост към други в клетката, се настаняват в отделни, подходящо оразмерени съоръжения.

6. Клетката има достъп до слънчева светлина и сянка през дневните часове. Осигурява се питейна вода и защита от неблагоприятни климатични условия за задоволяване на нуждите на всички птици в клетката.

7. Подове на клетка от непромокаема настилка се покриват с абсорбираща постеля, която се сменя поне веднъж седмично.

8. Изложбената клетка с птица се поставя далеч от всички животни, които могат да причинят нараняване на птицата или предизвикат у нея силен страх, стрес и паника.

9. Изложбената клетка се изгражда по начин, който предпазва птиците от хищници.

Приложение № 2

към чл. 20 и 26

**Минимални изисквания към откритите и закритите участъци, в които са настанени питомни хищници и копитни бозайници**

|  |  |  |  |  |  |  |
| --- | --- | --- | --- | --- | --- | --- |
| Питомни хищници и копитни бозайници  (питомни) | Брой животни | Площ на открития участък (м2 (+ м2 за всяко следващо) | Площ на закрития участък (м2 (+ м2 за всяко следващо) | Височина на закрития участък (м) | Социално устройство | Температура, минимална (°С), др. изисквания и особености |
| Лама и алпака | 3 | 150 (+ 30) | 12 | 2,50 | На двойки или малки групи | Устойчиви на зимни условия. Пясъчна или почвена настилка |
| Магарета | 3 | 200 (+ 30) | 16 | 2,50 | На двойки или като стадо с един зрял жребец.  Възможни стада от млади животни | 15°С  Обори с твърд под и насипана слама Пясъчна или почвена настилка |
| Коне и камили | 3 | 300 (+ 50) | 3 x 16 | 3 |
| Свине | 3 | 50 | 12 | 1,80 | На двойки или групи | Устойчиви на зимни условия. |
| Говеда | 3 | 130 (+30) | 25 | 3 | На двойки или група с един възрастен мъжки екземпляр, няколко женски и тяхното поколение. Възможни са стада от самотни мъжки екземпляри |
| Кози | 3 | 150 (+20) | 12 | 2 | На двойки или групи |
| Овце | 3 | 100 (+ 20) | 10 | 2 | На групи или стада с един мъжки екземпляр |
| Порови (*Mustelidae*) | двойка | 5 (+ 2) | | 1,20 | двойка | Устройва се тоалетен ъгъл, къщичка за спане, алтернативна плоскост за драскане с нокти |

Приложение № 3

към чл. 22, ал. 1

**Минимални размери на помещения, боксове, клетки и заграждения за настаняване на кучета според големината им**

|  |  |  |  |  |  |  |
| --- | --- | --- | --- | --- | --- | --- |
| Големина на кучето | Височина на кучето при холката  (см) | Минимална площ на вътрешното помещение  (м2) | Минимална ширина  (см) | Минимална височина  (см) | Увеличаване на площта на пода за всяко допълнително куче  (м2) | Минимална площ на външното заграждение  (м2) |
| Големи | >70 | 3.5 | 120 | 180 | 1.7 | 10 |
| Средни | 40 – 70 | 2.4 | 90 | 180 | 1.2 | 8 |
| Дребни | <40 | 1.5 | 90 | 180 | 1.0 | 6 |

Приложение № 4

към чл. 24

**Честота на хранене на котки и кучета според възрастта им**

1. до 4-седмична възраст – най-малко 4 пъти на ден;

2. от 4-седмична възраст до 4-тия месец – най-малко 3 пъти на ден;

3. от 4-тия месец до 7-месечна възраст – най-малко 2 пъти на ден.

4. над 7-месечна възраст – най-малко веднъж дневно.

Приложение № 5

към чл. 33

**Минимални изисквания за обитаемо пространство при отглеждане на зайци и гризачи**

ЗАЙЦИ (разред Lagomorpha)

|  |  |  |  |  |  |
| --- | --- | --- | --- | --- | --- |
| Големина на породата  (тегло в кг) | Минимална площ  m2 | Минимална площ за животно, когато се гледат в група  m2 | Минимална площ за женска с малките, когато са в група  m2 | Минимална дължина на най-късата страна  m | Минимална височина  m |
| малки | 0,5 | 0,25 | 0,5 | 0,5 | 0,5 |
| средни (3 – 5 кг) | 0,7 | 0,35 | 0,7 | 0,6 | 0,6 |
| големи (>5 кг) | 0,9 | 0,45 | 0,9 | 0,7 | 0,7 |

Площ на гнездото за зайкинята с малките

|  |  |  |  |
| --- | --- | --- | --- |
| Големина на породата  (тегло в кг на възрастна женска) | Минимална дължина сm | Минимална  ширина  cm | Минимална височина  cm |
| малки (<3) | 35 | 28 | 20 |
| средни (3 – 5) | 40 | 30 | 25 |
| големи (>5) | 45 | 35 | 30 |

ГРИЗАЧИ (разред Rodenta)

|  |  |  |  |  |  |
| --- | --- | --- | --- | --- | --- |
| Вид животни | Минимална площ  m2 | Минимална площ за животно, когато се гледат в група  m2 | Минимална площ за женска с малките, когато са в група  m 2 | Минимална дължина на най-късата страна  m | Минимална височина  m |
| Морско свинче | 0,3 | 0,15 | 0,25 | 0,4 | 0,25 |
| Златен хамстер | 0,12 | -------1) | 0,15 2) | 0,25 | 0,2 |
| Малък(джудже) хамстер | 0,09 | 0,045 | 0,045 | 0,2 | 0,2 |
| Чинчила | 0,4 | 0,2 | 0,3 | 0,4 | 0,7 |
| Дегу | 0,3 | 0,15 | 0,2 | 0,4 | 0,4 |
| Джербил | 0,12 | 0,06 | 0,15 | 0,25 | 0,2 |
| Мишка | 0,09 | 0,018 | 0,0275 | 0,2 | 0,2 |

Забележка:

1) Възрастните златни хамстери не могат да бъдат отглеждани заедно.

2) Размерът се отнася за минималната площ за сама женска за развъждане с малко.

Площ на гнездото за майката с малките

|  |  |  |  |
| --- | --- | --- | --- |
| Вид  животни | Минимална дължина  сm | Минимална ширина  cm | Минимална височина  cm |
| Златен хамстер | 15 | 15 | 10 |
| Малък (джудже хамстер) | 14 | 11 | 10 |
| Чинчила | 30 | 25 | 20 |
| Дегу | 20 | 15 | 13 |

Приложение № 6

към чл. 46, ал. 2

**Изисквания за размери на басейните в делфинариуми**

1. Басейнът за представления на делфините е:

а) с минимална повърхност от 800 квадратни метра, като размерът на най-късата страна на басейна е минимум 4 пъти максималната дължина на възрастен екземпляр от вида при правоъгълна форма на басейна. При басейни с различна форма минималният хоризонтален размер\* (означава диаметър на кръгъл басейн или в случай на басейн с квадратна, продълговата, елипсовидна или друга форма, диаметърът на най-големия кръг, който може да бъде вмъкнат в границите на такъв басейн) трябва да бъде минимум 4 пъти максималната дължина на възрастен екземпляр от вида.

За да се определи минималният радиус на полукръгъл басейн се използва следната формула, при минимална повърхност от 800 кв. м.:

*следователно*

б) минималната дълбочина е равна на един път и половина от максималната дължина на възрастен екземпляр от вида .

Като минимум 25 % от площта трябва да е с дълбочина 2 пъти максималната дължина на възрастен екземпляр от вида.

2. Допълнителният басейн може да бъде с до 1/5 по-малки размери от тези на басейна за представление, като дълбочината по т. 1, буква „б“ се запазва.

3. Медицинският басейн трябва да бъде с размери, минимум два пъти дължината на най-големия екземпляр, но не по-малко от 6 м и дълбочина миниум 2 м.

4. Разрешеният максимален брой екземпляри за съоръжения, които отговарят на минималните изисквания е 5 бр., като за всеки следващ екземпляр трябва да се осигурят допълнителни 160 кв. м. при спазване на посочената минимална дълбочина, равна на един път и половина от дължината на най-големия екземпляр, възрастен екземпляр от вида.

5. Връзка между басейните трябва да се осъществява през коридори с размери минимум 2 м. ширина и 2.5 м. дълбочина.

Приложение № 7

към чл. 47, ал. 1

**Изисквания към водата в басейните на делфинариуми**

1. Колиформните бактерии в басейните не надвишават 1000 на 100, като проби се вземат най-малко веднъж на две седмици. Ако средната стойност е по-висока, водата става негодна за животните и се предприемат съответните мерки.

2. Температурата на водата е от 15 до 25 градуса °С.

3. Солеността на водата в басейните се поддържа между 15 и 35 грама сол на литър (NaCl).

4. pH на водата е между 7,6 и 7,9.

5. Към водата има добавен дезинфектант на хлорна основа за поддържане на концентрация от 0,1 до 0,4 ppm.

Приложение № 8

към чл. 48, ал. 5

**Общи показатели на вода при отглеждане на китоподобни**

Параметри на водата за китоподобни

|  |  |  |  |
| --- | --- | --- | --- |
| Параметър | Забележка | Количество | Мерни единици |
| рН |  | 7.6 – 7.9 |  |
| N в NH3 |  | 0.10 | mg/l |
| N в NO3ˉ |  | 50 | mg/l |
| Фосфати PO₄³⁻ | Максимум | 5.0 | mg/l |
| средно | 1.5 | mg/l |
| Алуминий Аl ˉ | максимум | 0.30 | mg/l |
| Свободен остатъчен Cl |  | 0.4 | mg/l |
| свързан Cl остатъчен |  | 0.5 | mg/l |

Компоненти на водата

1. Естествена морска вода

2. Изкуствена морска вода (GP2 Medium)

3. Вода в басейни за делфинариуми.

|  |  |  |  |  |
| --- | --- | --- | --- | --- |
| Минерали | 1 | 2 | 3 | Мерни единици |
| Clˉ | 18800 | 19300 | 23600 | mg/l |
| SO42ˉ | 2715 | 2712 | 2800 | mg/l |
| Na+ | 10700 | 10800 | 11500 | mg/l |
| Mg 2+ | 1290 | 1290 | 1020 | mg/l |
| Ca2+ | 412 | 409 | 360 | mg/l |
| K+ | 380 | 399 | 391 | mg/l |
| Fe 3+ | 2 | 195 | 60 | µg/l |
| Zn2+ | 4.9 | 4.97 | 560 | µg/l |
| V | 2.5 | 2.55 | 60 | µg/l |
| Mn2+ | 0.2 | 0.198 | 60 | µg/l |
| Cu2+ | 0.5 | N/A | 100 | µg/l |
| Al3+ | 2 | N/A | 160 | µg/l |

Примерни параметри на водата (зоологическа градина Ouwehands Холандия)

|  |  |  |
| --- | --- | --- |
| Параметри | Количество | Мерни единици |
| Температура | 15 – 25 | ° C |
| Видимост | ≥ 4 | m |
| рН | 7.7 (7.6 – 7.9) |  |
| *Е. coli* | ≤ 100 | патогени / ml |
| общ брой патогени | ≤ 100.000 | патогени / ml |
| Азот NH3 | ≤ 2.0 | mg/l |
| Нитрити NO2ˉ | ≤ 1.0 | mg/l |
| Нитрати NO3ˉ | ≤ 52 | mg/l |
| Желязо Fe | ≤ 2.0 | mg/l |
| Cu | ≤ 0.1 | mg/l |
| Al | ≤ 0.1 | mg/l |
| O2 при температура на водата 15° C | 10 – 11.4 | mg/l |
| O2 при температура на водата 25° C | 7.7 – 8.5 | mg/l |

Приложение № 9

към чл. 59

**Информационен дневник**

|  |
| --- |
| ЧАСТ 1 – ДЕТАЙЛИ ЗА ОБЕКТА |
| 1. Име на цирка (вариетето или др. увеселително заведение): ………………………………  …………………………………………………………………………………………………… |
| Име на собственика или ползвателя (директора/управителя): ………………………………  …………………………………………………………………………………………………… |
| Постоянен адрес на цирка: …………………………………………………………………….  …………………………………………………………………………………………………… |
| Тел. номер ……………………………………………………………………………………… |
| Факс …………………………………………………………………………………………….. |
| Интернет страница: ……………………………………………………………………………. |
| Година на регистрация: ………………………………………………………………………… |
| 2. Списък на персонала в обекта в контакт с животните: длъжност, квалификация и опит (постоянно или временно наети) …………………………… (приложен) |
| 3. Структура на управлението на обекта …………………………… (приложена схема) |
| 4. Опис на съоръженията по време активния сезон/план на сградите и съоръженията в постоянното местообитание на обекта ……………………………. (приложен) |

|  |
| --- |
| ЧАСТ 2 – ДЕТАЙЛИ ЗА ЖИВОТНИТЕ |
| 1. Актуален списък на животните в обекта  ………………………………………………………………………………… (приложен) |
| 2. Поддържан актуален регистър за животните |
| 3. Методи, използвани за маркиране на животните и видовете животни, при които се използват: |
| а) микрочипове: |
| б) татуировки: |
| в) ушни марки: |
| г) пръстени: |
| д) паспорти: |
| е) други: |
| 4. Поддържан актуален дневник за отбелязване на състоянието и здравето на всички животни. |

|  |
| --- |
| ЧАСТ 3 – ВЕТЕРИНАРНО ОБСЛУЖВАНЕ |
| 1. Име на ветеринарния лекар: |
| Адрес: ………………………………………………………………………………………… |
| Практика №: …………………………………………………………. |
| При наличие на други лица или консултанти, ангажирани по ветеринарните въпроси |
| Име: …………………………………………………………………………………………… |
| Адрес: ………………………………………………………………………………………… |
| Специалност: ………………………………………………………………………………… |
| 2. Информация за ветеринарната програма, включително честотата на визитите и на извършваната профилактика: ……………………………………………………………….  …………………………………………………………………………………………………… |
| 3. Детайли по профилактиката на животните – ваксинации, обезпаразитявания, профилактични прегледи и др.  …………………………………………………………………………………………………… |
| 4. Детайли за контрол върху вредителите (ДДД мероприятия) и скитащите хищници:  …………………………………………………………………………………………………… |
| 5. Детайли за екипировката (лични предпазни средства, инструменти и уреди) за задържане и контрол над животните при улавянето им: ……………………………………  …………………………………………………………………………………………………… |
| 6. Дневник за смъртността при животните: ………………………………………………… |
| 7. Причини за настъпване на смъртта и провеждане на аутопсии:  …………………………………………………………………………………………………… |
| 8. Описание на системата за периодичен преглед на клиничните и патологичните данни:  …………………………………………………………………………………………………… |
| 9. Периодично регулиране на диетите. ……………………………………………………… |
| 10. Контрол върху храненето на животните от посетителите. …………………………….  …………………………………………………………………………………………………… |
| 11. Ползване на експерти по храненето на животните. |
| Адрес: ………………………………………………………………………………………… |
| Специалност: …………………………………………………………………………………. |
| Име: ……………………………………………………………………………………………. |

|  |  |  |
| --- | --- | --- |
| ЧАСТ 4 – МЕРКИ ЗА ПРЕДОТВРАТЯВАНЕ БЯГСТВОТО НА ЖИВОТНИТЕ | | |
| 1. Наличие на правила за отглеждане на животните и предпазване на посетителите от наранявания при: | | |
| Хранене ………………………………………………………………… | ДА □ | НЕ □ |
| Контакт на персонала и посетителите |  |  |
| с животните …………………………………………………………… | ДА □ | НЕ □ |
| Работа с животните …………………………………………………… | ДА □ | НЕ □ |
| Бягство на животни …………………………………………………… | ДА □ | НЕ □ |
| Използване на предпазна екипировка |  |  |
| от персонала …………………………………………………………… | ДА □ | НЕ □ |
| Други …………………………………………………………………… | ДА □ | НЕ □ |
| 2. Правила при случаи на бягство на животните …………………………… (приложени) | | |
| 3. Начин за уведомяване на персонала при случай на бягство на животни: ……………….  …………………………………………………………………………………………………… | | |
| 4. Случай на бягство на животни (кратко описание): ………………………………………  …………………………………………………………………………………………………… | | |
| а) в границите на обекта: ………………………………………………………………………  …………………………………………………………………………………………………… | | |
| б) извън границите на обекта: …………………………………………………………………  …………………………………………………………………………………………………… | | |
| 5. Информация за проведени учебни тренировки на персонала в случай на бягство на животни – протоколи: ………………………………………………………………………… | | |
| 6. Наличие на актуална книга за инциденти: ………………………………………………  …………………………………………………………………………………………………… | | |
| 7. Обучение на персонала за даване на първа помощ – протоколи: ………………………  …………………………………………………………………………………………………… | | |
| 8. Инструктаж на персонала за риска от потенциални зоонози: …………………………  …………………………………………………………………………………………………… | | |
| 9. Огледи за отстраняване предмети, които могат да причинят нараняване или да подпомогнат бягството на животните – наличие на правила: ………………………………  …………………………………………………………………………………………………… | | |
| 10. Честота на извършваните огледи на мрежите и бариерите в загражденията:  …………………………………………………………………………………………………… | | |
| 11. Честота на извършваните прегледи на електрическите системи при животните:  …………………………………………………………………………………………………… | | |